Late Bottled Vintage går under kategorien af røde portvine – Ruby Style. Her er tale om en portvin, som er fadlagret i 4-6 år, og som udvikler sig videre efter, at den er hældt på flaske. Grunden til, at den kaldes ”Late Bottled”, er at den tappes 2-4 år senere end almindelig Vintage. Hvorimod en Vintage gerne skal ligge mange år på flaske, så opnår en Late Bottled Vintage hurtigere en lignende karakter, fordi den ligger længere på fad. Ligesom Vintage bør LBV omhældes på karaffel inden servering, og samtidig bør den drikkes i løbet af et par dage, når først den er åbnet.